Galterus Dei gratia Lingonensis episcopus notum esse volo presentibus et futuris quod Hugo de Puteolo comes Barri super Sequanam, laudante Petronilla, conjuge sua, de cujus capite res erat, concessit Deo et domui de Moris quidquid ad ipsum pertinebat, de quo conventionem tam ad fratres de Moris, tam ad monachos Molismenses quam ad diversos fecerat, scilicet quidquid tenet eadem domus in finagio de Villenesse et de Moris. De concessione vero ejusdem, que facta est in presentia comitis Henrici, testes sunt: Roricus, Meldensis archidiaconus, Aicius de Plance, Ansellus de Triagnello, Droco de Pruvino. Porro de laudatione Petronille, uxoris Hugonis, testes sunt: Haymo de Brier, Wiardus Soltanus, Hugo capellanus de Ostricurt, frater Galcherius, frater Joannes de Possessa, monachi Clarevallis.